Priekšlikums PADOMES LĒMUMS ar ko Rumānijai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu /* COM/2012/014 galīgā redakcija - 2012/0002 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk „PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai nepieļaut noteiktu veidu nodokļu nemaksāšanu vai izvairīšanos no nodokļu maksāšanas. Vēstulē, kas Komisijā reģistrēta 2011. gada 6. jūlijā, Rumānija lūdza atļauju piemērot atbrīvojumu no nodokļa tādiem nodokļa maksātājiem, kuru gada apgrozījums nav lielāks par EUR 50 000. Pēc tam nosūtot vēstuli, kas Komisijā reģistrēta 2011. gada 30. augustā, Rumānija lūdza atļauju piemērot atbrīvojumu no nodokļa tādiem nodokļa maksātājiem, kuru gada apgrozījums nav lielāks par EUR 65 000. Saskaņā ar PVN direktīvas 395. panta 2. punktu Komisija 2011. gada 8. novembra vēstulē informēja pārējās dalībvalstis par Rumānijas lūgumu. Komisija 2011. gada 9. novembra vēstulē paziņoja Rumānijai, ka tās rīcībā ir visa informācija, kas vajadzīga, lai izvērtētu pieprasījumu. Vispārīgais konteksts PVN direktīvas XII sadaļas 1. nodaļā dalībvalstīm paredzēta iespēja mazajiem uzņēmumiem piemērot īpašus režīmus, tostarp iespēja piemērot atbrīvojumu no nodokļa tādiem nodokļa maksātājiem, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atgūt PVN priekšnodokli. Dalībvalstīm ir noteiktas dažādas gada apgrozījuma robežvērtības atkarībā no datuma, kurā tās pievienojušās Eiropas Savienībai. Dalībvalstīm, kas pievienojās pēc 1978. gada 1. janvāra, gada apgrozījuma robežvērtība ir noteikta ar PVN direktīvas 287. pantu. Rumānijai maksimālā robežvērtība tika noteikta EUR 35 000 apmērā, kas aprēķināta saskaņā ar valūtas maiņas kursu pievienošanās dienā (PVN direktīvas 287. panta 18. punkts). Rumānija lūdz atļaut piemērot atkāpi, lai vienkāršotu PVN sistēmu mazajiem uzņēmumiem, ieviešot šo vienkāršošanas pasākumu nodokļa maksātājiem, kuru gada apgrozījums nav lielāks par EUR 65 000, kas aprēķināts saskaņā ar valūtas maiņas kursu pievienošanās dienā. Šis pasākums ievērojami samazinās slogu tiem uzņēmumiem, kas var pretendēt uz šo režīmu, un atbrīvos tos no daudzām PVN saistībām, kas tiem uzliktas saskaņā ar parasto PVN režīmu. Nodokļa maksātājiem šīs sistēmas izmantošana būtu fakultatīva. Kopumā Rumānija saskaras ar ievērojamu problēmu saistībā ar PVN saistību nepildīšanu. Lai atbalstītu Rumāniju, Komisijas dienesti ir snieguši tehnisku palīdzību, novērtējot Rumānijas nodokļu administrēšanas nepilnības attiecībā uz PVN kontroli un saistību nepildīšanu. Tika noorganizētas vizītes uz Bukaresti, lai apzinātu piemērotos risinājumus, kas būtu atbilstīgi PVN direktīvai, un šajā saistībā izstrādāti vairāki ieteikumi, attiecībā uz kuriem Rumānija lūdza Komisiju sniegt atbalstu to īstenošanā. Tādējādi šis priekšlikums jāuzskata par daļu no to pasākumu paketes, kuru mērķis ir uzlabot vispārējo saistību izpildes līmeni un vienkāršot PVN iekasēšanas procedūru. Konkrētāk, tas tiks papildināts, atbilstīgi PVN direktīvas 281. pantam ieviešot vienotas likmes režīmu mazajiem uzņēmumiem, kas būs piemērojams tiem mazajiem uzņēmumiem, kuri nevēlas izmantot šo vienkāršošanas pasākumu. Šajā saistībā 2011. gada 19. oktobrī notika apspriešanās ar PVN komiteju. Atkāpi piemērotu līdz termiņam, kurš pienāk ātrāk, — 2014. gada 31. decembrim vai datumam, kad stājas spēkā direktīva par gada apgrozījuma robežvērtību, kuru nepārsniedzot, nodokļa maksātāju var atbrīvot no PVN par piegādēm. Saskaņā ar Rumānijas sniegto informāciju ietekme uz kopējo iekasēto nodokļu summu galapatēriņa posmā būs nenozīmīga. Spēkā esošie noteikumi priekšlikuma jomā Komisija 2004. gadā iesniedza priekšlikumu (COM(2004) 728 galīgā redakcija) palielināt līdz EUR 100 000 gada apgrozījuma robežvērtību, kuru dalībvalstis var piemērot nodokļa maksātāju atbrīvošanai no PVN, paredzot iespēju šo summu katru gadu atjaunināt. Atbilstība pārējiem Savienības politikas virzieniem un mērķiem Nepiemēro. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Neattiecas. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Lēmuma mērķis ir ieviest vienkāršošanas pasākumu, kas atceļ daudzas PVN saistības uzņēmumiem, kuru darbības gada apgrozījums nav lielāks par EUR 65 000, un tādējādi tam ir iespējama pozitīva ietekme uz uzņēmumiem. Tajā pašā laikā paredzams, ka šis vienkāršošanas pasākums uzlabos vispārējo PVN saistību izpildes līmeni. Šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Atļaut Rumānijai piemērot pasākumu, atkāpjoties no PVN direktīvas, proti, atbrīvojuma shēmu uzņēmumiem, kuru gada apgrozījums nepārsniedz EUR 65 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā. Juridiskais pamats PVN direktīvas 395. pants. Subsidiaritātes princips Priekšlikums ir ES ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums ir saskaņā ar proporcionalitātes principu turpmāk minēto iemeslu dēļ. Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus. Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi. Juridisko instrumentu izvēle Ierosinātie juridiskie instrumenti: lēmums. Citi instrumenti nebūtu piemēroti turpmāk minētā iemesla dēļ. Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes lēmums ir vispiemērotākais tiesību akts, jo to var adresēt atsevišķām dalībvalstīm. 4. IETEKME UZ BUDŽETU Priekšlikums neietekmē Savienības budžetu. 5. IZVĒLES ELEMENTI Priekšlikumā ir iekļauta turpināmības klauzula. 2012/0002 (NLE) Priekšlikums PADOMES LĒMUMS ar ko Rumānijai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[1] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Vēstulē, kas Komisijā reģistrēta 2011. gada 30. augustā, Rumānija lūdza atļauju piemērot pasākumu, atkāpjoties no Direktīvas 2006/112/EK 287. panta 18. punkta, lai piešķirtu nodokļa atbrīvojumu nodokļa maksātājiem, kuru gada apgrozījums nepārsniedz EUR 65 000 ekvivalentu valsts valūtā pēc valūtas maiņas kursa, kas bija spēkā dienā, kad šī valsts pievienojās Eiropas Savienībai. Ar šo pasākumu atbrīvotu minētos nodokļa maksātājus no dažām vai visām pievienotās vērtības nodokļa (PVN) saistībām, kas minētas Direktīvas 2006/112/EK XI sadaļas 2.–6. nodaļā. (2) Saskaņā ar Direktīvas 2006/112/EK 395. panta 2. punkta otro daļu Komisija 2011. gada 8. novembra vēstulē informēja pārējās dalībvalstis par Rumānijas lūgumu. Komisija 2011. gada 9. novembra vēstulē paziņoja Rumānijai, ka tās rīcībā ir visa informācija, kas vajadzīga, lai izvērtētu pieprasījumu. (3) Īpašs režīms mazajiem uzņēmumiem ir iespēja, ko dalībvalstis jau var izmantot saskaņā ar Direktīvas 2006/112/EK XII sadaļu. Šis pasākums ir atkāpe no Direktīvas 2006/112/EK XII sadaļas tiktāl, ciktāl šajā režīmā nodokļa maksātāju gada apgrozījuma robežvērtība ir lielāka par pašreizējo robežvērtību — EUR 35 000 —, kas Rumānijai ir atļauta saskaņā ar Direktīvas 2006/112/EK 287. panta 18. punktu. (4) Augstāka robežvērtība mazajiem uzņēmumiem paredzētajā īpašajā režīmā ir vienkāršošanas pasākums, jo tā var ievērojami samazināt PVN saistības mazākiem uzņēmumiem, savukārt īpašais režīms nodokļa maksātājiem ir fakultatīvs. Kopumā paredzams, ka šis pasākums uzlabos vispārējo PVN saistību izpildes līmeni. (5) Komisija 2004. gada 29. oktobra priekšlikumā direktīvai par pievienotās vērtības nodokļa saistību vienkāršošanu[2] iekļāva noteikumus, kuru mērķis ir atļaut dalībvalstīm palielināt PVN atbrīvojuma shēmas gada apgrozījuma robežvērtību līdz EUR 100 000 vai līdz šīs summas ekvivalentam valsts valūtā, un noteica, ka šo robežvērtību katru gadu var atjaunināt. Rumānijas lūgums atbilst šim priekšlikumam. (6) Atkāpe neietekmē Savienības pašu resursus, ko veido pievienotās vērtības nodoklis, un ietekme uz kopējo attiecīgās dalībvalsts iekasēto nodokļu summu galapatēriņa posmā ir nenozīmīga, IR PIEŅĒMUSI ŠO LĒMUMU. 1. pants Atkāpjoties no Direktīvas 2006/112/EK 287. panta 18. punkta, Rumānijai atļauts piešķirt atbrīvojumu no PVN nodokļa tiem nodokļa maksātājiem, kuru gada apgrozījums nepārsniedz EUR 65 000 ekvivalentu valsts valūtā pēc valūtas maiņas kursa, kas bija spēkā datumā, kurā tā pievienojās Eiropas Savienībai. 2. pants Šo lēmumu piemēro līdz dienai, kad stājas spēkā direktīva, ar ko groza gada apgrozījuma summu robežvērtības, līdz kurām nodokļa maksātāji var saņemt atbrīvojumu no PVN, vai līdz 2014. gada 31. decembrim — atkarībā no tā, kurš termiņš ir agrāk. 3. pants Šis lēmums ir adresēts Rumānijai. Briselē, Padomes vārdā — priekšsēdētājs [1] OV L 347, 11.12.2006., 1. lpp. [2] COM(2004) 728 galīgā redakcija.